Mærsk tager sin verdensrekord tilbage: Så mange kasser kan man stable på ét skib

Virksomheder Eksklusivt for kunder

Verdens største containerrederi, danske Mærsk, er nu igen tilbage på tronen som indehaver af verdensrekorden for, hvor mange containere man kan stable på et enkelt skib.



Rekorden blev sat den 1. juni i den store transithavn Tanjung Pelepas i Malaysia, som Mærsk er medejer af. Og den lyder nu på 19.284 såkaldte TEU, som er branchens gængse måleenhed. En TEU er en tyvefodscontainer. En fyrrefodscontainer, som der er rigtigt mange af i shippingbranchen, tæller således for to TEU.



Læsere med en lang hukommelse vil formentlig studse over rekordtallet.



For da Mærsk for alvor satte gang i kapløbet om at bygge de største containerskibe i starten af dette årti, var det kendt, at de enorme, såkaldte Triple-E-skibe var bygget til en noget større maksimal kapacitet på over 20.000 TEU. Det skib, der har sat den aktuelle rekord med navnet “Monaco Maersk”, kan faktisk rumme godt 20.500 containere.



Men foreløbig er det ikke lykkedes at fuldlaste hverken et af Mærsks gigantskibe eller et af konkurrenternes ligeså store fartøjer.



Forklaringen er enkel: Mange havne, selv meget store og stærkt trafikerede containerhavne, er slet ikke dimensioneret til den dybgang, som et fuldt lastet rekordskib på vej fra Asien mod Vestens forbrugermarkeder med propfyldte containere, vil ankomme med.



Derfor er de fleste store containerskibe i praksis kun lastet op til ca. 18.000 eller 19.000 TEU for at undgå, at de går på grund inde ved kajen.



Mærsk har tradition for at besidde verdensrekorden i denne særlige sportsgren, men tidligere i år snuppede storrederiet ONE rekorden ved at laste skibet “MOL Tribute” med 19.190 containere ud af Singapores havn.



